**PREDKLADACIA SPRÁVA**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 388/2018 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme (ďalej len „návrh nariadenia“) sa predkladá v nadväznosti na novelizáciu zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“) zákonom č. 224/2019 Z. z. a v nadväznosti na Programové vyhlásenie vlády SR na roky 2016-2020 a Kolektívnu zmluvu vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na roky 2019 – 2020. Súčasné znenie nariadenia vlády nereflektuje na zmeny vykonané v zákone č. 553/2003 Z. z.

Cieľom návrhu nariadenia je zvýšiť platové tarify pedagogických zamestnancov a odborných zamestnancov, ako aj učiteľom vysokých škôl, výskumných a vývojových zamestnancov o 10% s účinnosťou od 1. januára 2020, tak ako bolo dohodnuté v Kolektívnej zmluve.

Návrhom nariadenia sa navrhuje upraviť Prílohy č. 4 a 5 upravujúce platové tarify pedagogických zamestnancov a odborných zamestnancov a platové tarify učiteľov vysokých škôl a výskumných a vývojových zamestnancov.

Návrh nariadenia nie je predmetom vnútrokomunitárneho pripomienkového konania.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a právom Európskej únie.

Materiál priamo nepredpokladá vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy v súvislosti so zákonom č. 224/2019 Z. z. a v súvislosti s nariadením vlády Slovenskej republiky č. 388/2018 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme.

Návrh nariadenia predpokladá pozitívne sociálne vplyvy. Návrh nariadenia nemá vplyv na podnikateľské prostredie, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu ani vplyv na služby verejnej správy pre občana.

Účinnosť nariadenia sa navrhuje od 1. januára 2020, z dôvodu plnenia záväzku vyplývajúceho z Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na roky 2019 – 2020.